Man vas vir ontvoering, verkragtingArgieffoto ŉ 24-jarige man van Johannesburg is in hegtenis geneem nadat hy glo ŉ 18-jarige vrou ontvoer en verkrag het. Ao. Kay Makhubela, ŉ polisiewoordvoerder van Gauteng, het Maandag gesê die voorval het in die vroeë oggendure in Jabulani, Soweto, plaasgevind. “Die man het na bewering die slagoffer ontvoer toe sy vanoggend omstreeks 02:30 van ŉ kroeg op pad huis toe was,” het Makhubela gesê. “Hy het haar na bewering na sy plakkershut geneem en herhaaldelik verkrag.” Die man het vir ŉ ruk sy huis verlaat en die slagoffer in die plakkershut toegesluit. Sy kon daarin slaag om te ontsnap, waarna sy die voorval by die naaste polisiestasie aangemeld het. “Die polisie het die man by sy huis ingewag en omstreeks 04:30 in hegtenis geneem toe hy daar aangekom het.” Die slagoffer is vir mediese behandeling geneem en ontvang tans berading. Die man moet binnekort in die Protea-landdroshof verskyn.